recursal/SuperWikiNEXT-32B huggingface dataset:
**Elizabeth Clarke Wolstenholme Elmy**, nada en Cheetham Hill, Manchester o 30 de novembro de 1833 e finada o 12 de marzo de 1918, foi unha muller feminista e sufraxista británica, ensaísta e poeta, quen tamén escribiu baixo os pseudónimos **E** e **Ignota**.

Traxectoria
-----------

Filla dun pastor metodista, perdeu á súa nai pouco despois de nacer, e ó seu pai ós catorce anos. Foi educada pola súa sogra Mary Lord. Só foi á escola durante dous anos, á Moravian School de Fulneck, preto de Leeds, mais a súa educación na casa foi abondo para permitirlle converterse en mestra nunha escola para nenas en Boothstown, preto de Worsley. Axiña fíxose cargo da administración da institución. A comezos da década de 1860 creou o *Manchester Board of Schoolmistresses* co obxectivo de organizar a educación feminina e de dar un ensino de tipo universitario ás futuras mestras. Foi moi activa na *North of England Council for the Promotion of the Education of Women* que tiña un obxectivo semellante. Participou na redacción de capítulos sobre educación do *Woman's Work and Woman's Culture* de Josephine Butler en 1869. Elizabeth Wolstenholme coidaba que a educación das mulleres lles permitiría acadan a independencia económica.

Notas
-----

1. ↑  Stanley Holton 2004

Véxase tamén
------------

### Bibliografía

* Stanley Holton, Sandra (2004). "Elmy, Elizabeth Clarke Wolstenholme (1833–1918)". *Oxford Dictionary of National Biography* (en inglés). Consultado o 8 de marzo de 2010.

### Ligazóns externas

* Elizabeth Wolstenholme en Spartacus *(en inglés)*
* Elizabeth Wolstenholme-Elmy: Manchester’s Free Love Advocate and Secular Feminist — Manchester's Radical History *(en inglés)*

* Portal:Feminismo
* Portal:Muller

|  |  |
| --- | --- |
| Control de autoridades | 
* Wd: Q3051285
* WorldCat
* VIAF: 303031023
* BNF: 166646524
* CiNii: DA09524689
* FAST: 200833
* GND: 11950653X
* ISNI: 0000 0004 4460 077X
* LCCN: n85273511
* NKC: xx0203558
* OBP: ID
* ODNB: 38638
* SNAC: w6358t5p
* SUDOC: 156642557

 |
**San Pedro de Bordóns** é unha parroquia que se localiza no concello pontevedrés de Sanxenxo. Segundo o IGE, en 2016 tiña 602 habitantes (295 mulleres e 307 homes), o que supón un descenso respecto á poboación do ano 2009, cando tiña 619 habitantes, para alcanzar a que tiña en 2007, cando eran 601 veciños. A poboación distribúese en 8 entidades.

Xeografía
---------

A superficie da parroquia é de tan só 2,5 km2, o que a converte na segunda máis pequena do concello após a parroquia de Arra.

Limita ó norte co concello de Meaño, ó sur coa ría de Pontevedra, ó leste coa parroquia de Dorrón e ó oeste coa de Padriñán.

Patrimonio
----------

A igrexa parroquial, localizada no lugar da Lamela, conta cunha soa nave rectangular, dividida en tres tramos. O primeiro está composto por tres arcos de medio punto, que forman bóveda de canón con contrafortes no exterior. Os outros dous tramos son de planta rectangular e de maior anchura.

No exterior destaca a fachada principal, cunha espadana de dúas campás e varios pináculos de ornamentación, que se repiten en tódalas esquinas do templo.

No contorno da igrexa destaca a entrada do camposanto, na que se conservan dous linteis dun baldaquino. Un deles representa o enterro de Cristo, que aparece tendido sobre o arco axudado por dous santos no extremo do sudario mentres San Xoán lle colle a man esquerda. Detrás aparece a Virxe chorando.

No outro frontal aparece San Sebastián asaeteado por dous saións sobre fondo de seis frechas en forma de auréola.

Galería de imaxes
-----------------

* Fachada da igrexa parroquial.Fachada da igrexa parroquial.
* Relevo xunto á igrexa parroquial.Relevo xunto á igrexa parroquial.
* Relevo xunto á igrexa parroquial.Relevo xunto á igrexa parroquial.
* Bordóns no mapa da xurisdición da Lanzada incluído no Catastro de Ensenada, 1752.

Lugares e parroquias
--------------------

### Lugares de Bordóns

| Lugares da parroquia de Bordóns no concello de Sanxenxo (Pontevedra) |  |
| --- | --- |
| Areas | Carballal | Chan de Vila | A Lamela | Nanín | O Outeiro | A Regata | Sear |

### Parroquias de Sanxenxo

| Galicia | Provincia de Pontevedra | Parroquias de Sanxenxo |  |
| --- | --- |
| Adina (Santa María) | Arra (San Amaro) | Bordóns (San Pedro) | Dorrón (San Xoán) | Gondar (San Tomé) | Nantes (Santa Baia) | Noalla (Santo Estevo) | Padriñán (San Xenxo) | Vilalonga (San Pedro) |

Notas
-----

1. 1 2  Decreto 219/1998, do 2 de xullo, polo que se aproba o nomenclátor correspondente ás entidades de poboación da provincia de Pontevedra.
2. ↑  Verdugos que executaban os condenados.

Véxase tamén
------------

### Bibliografía

* FILGUEIRA VALVERDE, Xosé; RAMÓN E FERNÁNDEZ-OXEA, Xosé: *Baldaquinos gallegos*, Fundación Barrié de la Maza, A Coruña 1987.

### Ligazóns externas

* Páxina web do concello de Sanxenxo *(en castelán)*
* Ficha Turismo.gal *(en castelán)*

### Outros artigos

* Lugares de Sanxenxo

|  |  |
| --- | --- |
| Control de autoridades | 
* Wd: Q10974475
* código INE: 36051030000

 |
**Avelino Lahoz Álvarez**, nado en Toén cara a 1914 e finado en Areas o 17 de febreiro de 1938, foi un guerrilleiro antifranquista galego.

Traxectoria
-----------

Veciño de Arnoso (Ponteareas). Co golpe de Estado do 18 de xullo de 1936 fuxiu ao monte. Organizou co seu irmán Antonio a partida dos "Ernestinos". O 10 de febreiro de 1938 morreron tres compoñentes da partida nun encontro coas forzas represivas na Bouciña. Poucos días despois, o 17 de febreiro nun enfrontamento coa Garda Civil en Areas foron abatidos Avelino, o seu irmán Antonio, e outro compoñente da partida; tamén resultou morto o comandante de posto da Garda Civil de Ponteareas.

Notas
-----

Véxase tamén
------------

* Abad Gallego, Xoán Carlos (2005). *Héroes o forajidos. "Fuxidos" y guerrilleiros antifranquistas en la comarca de Vigo*. Vigo: Instituto de Estudios Vigueses. ISBN 84-89599-33-5.

### Ligazóns externas

* A primeira guerrilla antifranquista galega (1936-1939): un esforzo malogrado Arquivado 21 de xaneiro de 2022 en Wayback Machine..
* 

* Avelino Lahoz Álvarez na páxina web *Nomes e Voces*.
**Avelino Pazos Pérez**, nado en Ramiras (Castrelo de Miño) o 2 de novembro de 1970, é un político galego do PPdeG.

Traxectoria
-----------

Membro da executiva provincial de Ourense do PPdeG. Obtivo praza de funcionario da Deputación provincial de Ourense como peón de estradas en xaneiro de 2011. Concelleiro de Castrelo de Miño polo PPdeG dende as eleccións municipais de 2011. Nas municipais de 2019 encabezou a lista do PPdeG, que obtivo tres concelleiros. Logo de presentar unha moción de censura contra o alcalde Esteban Suárez Méndez co apoio de 2 concelleiros tránsfugas do PSdeG-PSOE, o 11 de agosto de 2020 foi elixido alcalde de Castrelo de Miño. Nas eleccións municipais de 2023 encabezou de novo a candidatura do PP de Castrelo de Miño, conseguindo maioría absoluta con 5 concelleiros.

Preside o primeiro Club de Cata de Aceite de Oliva Virxe de Galicia.

|  |  |  |
| --- | --- | --- |
| Predecesor:**Esteban Suárez Méndez** |  **Alcalde de Castrelo de Miño** 2020 - actualidade | Sucesor:**no cargo** |

Notas
-----

1. ↑  "El hijo de un alcalde, último contratado en la Diputación de Ourense", *La Voz de Galicia*, 25-1-2011, p. 11.
2. ↑  Avelino Pazos Pérez (Castrelo de Miño - 1970) *Faro de Vigo*.
3. ↑  Ascón, Miguel (11-8-2020). "Avelino Pazos, del PP, nuevo alcalde de Castrelo de Miño tras una moción de censura". *lavozdegalicia.es* (en castelán). Consultado o 14-8-2020.
4. ↑  "PP consigue mayoría absoluta en Castrelo de Miño". *La Voz de Galicia*. 29 de maio de 2023.
5. ↑  Doallo, María (15/2/2020). "Ellos apuestan por el aceite gallego". *La Voz de Galicia* (en castelán).

Véxase tamén
------------

### Outros artigos

* Eleccións municipais en Castrelo de Miño
Ellen
***Ellen*** foi unha comedia televisiva protagonizada pola actriz norteamericana Ellen DeGeneres, coa que conseguiu captar a atención do público entre 1994 e 1998. Este programa, da cadea ABC, foi moi popular nas primeiras tempadas en parte grazas ao enxeño humorístico de DeGeneres, o que lle valería o cualificativo da Seinfeld feminina.

Características
---------------

*Ellen* acadaría o seu punto de máximo interese en abril de 1997, cando DeGeneres (e a súa personaxe da serie) saíu do armario: por unha parte na revista Time e por outra na televisión, onde declarou publicamente que era lesbiana a Oprah Winfrey, que interpretaba o papel de terapeuta naquel capítulo. A pesar da polémica, ou quizais debido a ela, o episodio no que isto sucedía, titulado "The Puppy Episode" ("Episodio do Cachorro"), foi un dos máis vistos da serie.

Pola contra, os episodios posteriores non conseguiron repetir tal éxito e, tras un descenso das audiencias, a serie foi retirada da programación. DeGeneres volveu realizar unha xira de monólogos, actividade que caracterizou os seus primeiros pasos no mundo artístico, e máis tarde restableceríase con éxito como presentadora.

* Portal:Diversidade sexual

|  |  |
| --- | --- |
| Control de autoridades | 
* Wd: Q82226
* AlloCiné: 562
* EBID: ID
* Epguides: Ellen
* IMDb: tt0108761
* Metacritic: ellen
* OFDb: 16800
* TMDb: 271
* TVcom: ellen

 |
| Border Collie |
| --- |
|  |
| Clasificación científica |
| 

|  |  |
| --- | --- |
| Reino: | Animalia |
| Filo: | Chordata |
| Subfilo: | Vertebrata |
| Clase: | Mammalia |
| Orde: | Carnivora |
| Familia: | Canidae |
| Xénero: | *Canis* |

 |

Nai Border Collie (Yuki) cos seus cinco cachorros.
O **Border Collie** é unha raza de can desenvolvida na rexión fronteiriza angloescocesa, criada orixinalmente para pastorear o gando, especialmente as ovellas.

Considerado altamente intelixente, extremadamente enerxético, acrobático e atlético, compiten de maneira habitual en probas de pastoreo e deportes caninos. A miúdo son considerados como a raza de can doméstico máis intelixente. Os Border Collies continúan a ser empregados no seu traballo tradicional de pastorear gando e tamén son mantidos como mascotas.

Aparencia
---------

Exemplar de Border Collie.
Polo xeral, os Border Collies son cans de tamaño medio. A súa pelaxe dobre vén en varias cores, a pesar de que a bicolor negra e branca sexa a máis común e tradicional. A coloración do seu pelo pode ser tamén tricolor negra (negro-castaño-branco), e tricolor vermella (vermello fígado-castaño-branco). A cor dos ollos varía de castaño a azul, e ocasionalmente acontecen casos de heterocromía, o que é permitido no padrón oficial en especial en cans merlé. As orellas tamén poden ter varias formas: algunhas son totalmente erectas, mentres que outras son semierectas ou caídas. A súa altura varía conforme ao sexo do animal: 48cm a 56cm na cernella para os machos, e 46 a 56cm para as femias, as cales son lixeiramente menores que os machos.

Son aceptadas todas as cores de acordo co padrón oficial da raza, inclusive o merlé a pesar do negro ser bastante común poden acontecer casos en que o branco é predominante na pelaxe.

Temperamento
------------

O Border Collie precisa de exercicio físico diario e estimulación mental, debido á súa grande enerxía, impulso de caza e gran necesidade de traballo. É considerada unha das razas máis intelixentes de cans. En xaneiro de 2011, unha investigación mostrou que esa raza pode aprender 1.022 palabras e accións. Os Border Collies frecuentemente participan e destacan en eventos de pastoreo, competicións de obediencia, agility, rally e rastreo, alén de deportes como disco e flyball.

Notas
-----

1. ↑  Dennis-Bryan, Kim; Baggaley, Ann; John, Katie (outubro de 2013). *The dog encyclopedia* (First American ed.). New York: DK Publishing, Inc. pp. 49–51. ISBN 9781465421166. OCLC 859155647.
2. ↑  Hartnagle-Taylor, Jeanne Joy; Taylor, Ty (2010). *Stockdog Savvy*. Alpine Publications. ISBN 978-1-57779-106-5.
3. ↑  Coren, Stanley (1995). *The Intelligence of Dogs: A Guide To The Thoughts, Emotions, And Inner Lives Of Our Canine Companions*. Bantam Books. ISBN 978-0-553-37452-0.

|  |  |
| --- | --- |
|  | Wikimedia Commons ten máis contidos multimedia na categoría:  ***Border Collie***  |

|  |  |
| --- | --- |
| Control de autoridades | 
* Wd: Q37710
* BRE: 1878270
* EBID: ID
* GND: 4391921-2
* LCCN: sh85015816

 |
**Avery Johnson**, nado o 25 de marzo de 1965 en Nova Orleáns, Louisiana, é un ex xogador profesional e actual adestrador de baloncesto estadounidense. Na NBA adestrou aos Dallas Mavericks, liderándoos ata as Finais da NBA e a catro tempadas consecutivas con máis de 50 vitorias, e ós Nets, tanto en Nova Jersey coma en Brooklyn. Nos seus anos coma xogador, destacou na súa etapa nos San Antonio Spurs, con quen conseguiu o seu único campionato da NBA na tempada 1998-99.

Traxectoria deportiva
---------------------

### Xogador

Na súa etapa no instituto, en 1983, Johnson liderou á St. Augustine High School de Nova Orleáns a unha marca de 35-0 e ao campionato da Class 4A de Louisiana State. Johnson se matriculou no New Mexico Junior College antes de irse á Cameron University, e finalmente á Southern University, na cal no seu ano sénior en 1988 liderou a NCAA con 13.3 asistencias por partido, récord de todos os tempos que aínda conserva. Tras a súa graduación en 1988, Johnson non foi elixido no Draft da NBA dese mesmo ano. Johnson asinaría máis tarde cos Seattle SuperSonics, e pasou os 16 anos coma xogador na NBA, incluíndo etapas nos Denver Nuggets, Houston Rockets, Golden State Warriors, e Dallas Mavericks. Johnson foi todo un trotamundos coma xogador, traspasado moi frecuentemente, ou incluso cortado, a súa etapa máis importante nos San Antonio Spurs (1991, 1992–1993, 1994–2001), en particular o seu papel nos Spurs de 1999 que gañaron o campionato contra os New York Knicks, no cal anotou no 5º partido a canastra que lles deu a vitoria e o título da NBA aos Spurs. Os San Antonio Spurs retiraron o número 6 de Johnson o 22 de decembro de 2007 nun partido na casa contra os Los Angeles Clippers. Foi ademais incluído no "San Antonio Sports Hall of Fame" o 20 de febreiro de 2009.

Véxase tamén
------------

### Ligazóns externas

* Perfil coma adestrador en NBA.com
* Perfil coma xogador en NBA.com
* Estatísticas da súa carreira como xogador
* Estatísticas da súa carreira como adestrador Arquivado 13 de maio de 2013 en Wayback Machine.

| * v
* c
* e
San Antonio Spurs Campións da NBA 1998-99 |
| --- |
| 
* 2 Jaren Jackson
* 4 Steve Kerr
* 6 Avery Johnson
* 10 Andrew Gaze
* 11 Brandon Williams
* 17 Mario Elie
* 21 Tim Duncan
* 25 Jerome Kersey
* 31 Malik Rose
* 32 Sean Elliott
* 33 Antonio Daniels
* 41 Will Perdue
* 50 David Robinson
* 54 Gerard King

* Adestrador: Gregg Popovich / Adestradores asistentes: Mike Budenholzer
* Hank Egan
* Paul Pressey

 |
| Tempada regular  ·  Playoffs |

|  |  |
| --- | --- |
| Control de autoridades | 
* Wd: Q676481
* WorldCat
* VIAF: 43757777
* FAST: 1689601
* ISNI: 0000 0000 3587 7567
* LCCN: n2007080343
* NNDB: 000164874
* SNAC: w62n6bcb
* Basketball-Reference: johnsav01
* NBA: 422

 |
**Avelino Cal Fernández**, nado en Redondela en 1901, foi un xornalista e político galego.

Traxectoria
-----------

Fillo de Saturno Cal Muíños. Foi contable nunha empresa en Madrid. Na Segunda República foi correspondente en Madrid do periódico redondelán *El Soplete*. Regresou a Redondela para ser contable da fábrica de conservas JOB de José Otero González. Militou no Partido Galeguista e foi director do seu voceiro *Terra!*. En abril de 1933 foi candidato nas eleccións municipais, pero non foi elixido. En 1935 foi elixido secretario xeral do Grupo Galeguista de Redondela. No franquismo foi director xerente e despois apoderado da fábrica de conservas JOB. Colaborou e foi asesor técnico do Club Deportivo Redondela.

Notas
-----

1. ↑  González Cardama, Amado (20-2-1988). "José Otero González, un pionero de la industria redondelana". *La Voz de Galicia, Vigo*: 28.
2. ↑  *El Pueblo Gallego*, 23-6-1964, p. 14.

Véxase tamén
------------

### Bibliografía

* Amoedo López, Gonzalo; Gil Moure, Roberto (2001). Concello, ed. *A prensa en Redondela. Aproximación histórica 1883-1933*. Redondela. p. 50. ISBN 84-8302-720-8.
Broadway en 1909
**Broadway**, que significa 'vía ancha' en inglés, é unha avenida da cidade de Nova York, Estados Unidos. A avenida Broadway é, xunto coa Quinta Avenida, a rúa máis famosa de Manhattan.

É ademais a ruta máis antiga da cidade, podendo retrotraerse ó primeiro asentamento holandés de Nova Ámsterdan que atravesaba en diagonal, de norte a sur, a illa de Manhattan. O nome é unha tradución do neerlandés 'Breede weg'. A ruta holandesa, en todo caso, seguía o carreiro orixinal indio denominado 'Wickquasgeck', que serpeaba a illa seguindo o mesmo camiño. A primeira vez que se cita aparece nunha descrición do explorador David de Vries en 1642.

A avenida actual caracterízase por atravesar varias prazas importantes, entre elas Union Square, Madison Square, Herald Square e Times Square, e por ser punto de referencia para 43 teatros que conforman o "Circuíto Broadway". Destes corenta e tres, soamente seis deles están situados na avenida Broadway.

A maioría das obras de teatro que se presentan son musicais.

Os principais actores americanos e destacadas figuras do cine realizaron actuacións en Broadway, tal é o caso de Groucho Marx, Charlton Heston, Robert Redford, Orson Welles, Katharine Hepburn, Burt Lancaster, James Dean, Marlon Brando, Gene Hackman, Frank Ronald Reiss, Grace Kelly e Lauren Bacall, entre outros. Algúns deles incluso pasaron por Broadway antes que por Hollywood.

En Manhattan existen outros circuítos de teatro con menor prestixio, chamados Off-Broadway e Off-off-Broadway.

Notas
-----

1. ↑  Botechia, Flavia (2018-01-01). "Resiliência Urbana: Estudos Práticos Sobre a Persistência da Rua Urban Resilience: Practical Studies on Street Persistence Resiliencia Urbana: Estudios Prácticos Sobre la Persistencia de la Calle". *Cadernos de pós-graduação em Arquitetura e urbanismo*.

Véxase tamén
------------

### Outros artigos

|  |  |
| --- | --- |
|  | Wikimedia Commons ten máis contidos multimedia na categoría:  ***Broadway Modificar a ligazón no Wikidata*** |

* Nova York

|  |  |
| --- | --- |
| Control de autoridades | 
* Wd: Q11260
* WorldCat
* VIAF: 315146061
* BNF: 11977351q
* EBID: ID
* FAST: 1316843
* GND: 4075359-1
* Google Maps: 15747826921352959646
* LCCN: sh86002484
* NKC: ge1079102
* OSM: 9694397

 |
**Bienvenido Lago Alonso**, nado en Vilagarcía de Arousa cara a 1892, foi un policía e político galego.

Traxectoria
-----------

Na II República foi elixido vogal primeiro da directiva do Partido Republicano Gallego de Vilagarcía, presidida por Emiliano Porto Rial, en setembro de 1932. Foi nomeado xefe da Policia Municipal de Vilagarcía de Arousa en abril de 1933. Cando aconteceu o golpe de Estado do 18 de xullo de 1936 foi detido o 31 de xullo e ingresou no Cuartel da Garda civil. Trasladado á Normal de Pontevedra habilitada como prisión, foi nomeado ordenanza da inspección da prisión o 17 de agosto; despois internárono no campo de concentración da illa de San Simón. Escribiu un diario de xullo de 1936 a marzo de 1937 no que relata o acontecido nas prisións de Pontevedra e San Simón. Dende 1941 traballaou como recadeiro entre Vilagarcía e Santiago de Compostela. En 1953 a Dirección Xeral de Administración Local rexeitou o seu recurso para recuperar o posto.

Vida persoal
------------

Foi pai de Bienvenido e Enrique Lago Cid.

Notas
-----

1. ↑  *El Pueblo Gallego*, 4-9-1932, p. 9.
2. ↑  *El Compostelano*, 7-4-1933, p. 2.
3. ↑  *El Pueblo Gallego*, 3-4-1941, p. 5.
4. ↑  *El Correo Gallego*, 2-5-1942, p. 2.
5. ↑  *El Pueblo Gallego*, 7-3-1953, p. 6.

Véxase tamén
------------

### Bibliografía

* Abuín Duro, Marcelino (2018). *La primavera rota. Vilagarcía de Arousa, 1936-1941*. Abegondo: Sociedad Bibliográfica de Galicia. ISBN 978-84-09-02453-7.
Unha biela dun motor de automóbil unida ao pistón.
Unha **biela** é toda a peza dunha máquina que serve para transmitir ou transformar o movemento rectilíneo alternativo en circular continuo. Un exemplo de biela no interior dun motor de automóbil é a peza que une o émbolo (pistón) á cambota.

A cabeza (a parte máis larga) é apertada á cambota por medio de parafusos e a extremidade oposta é trancada pola cavilla do émbolo, no interior da súa *saia*. Mentres esta extremidade se despraza para arriba e para baixo (solidaria co movemento do pistón), a cabeza describe un movemento circular. Non ten, por tanto, ningún mecanismo de atenuación do movemento do pistón no momento da explosión ou combustión, polo que o movemento brusco sería transmitido directamente da cambota para o eixe con esta, á súa vez, sufrindo as consecuencias da explosión - vibracións. Esta función é asegurada polos moentes de apoio da cambota e polo volante do motor.

Algunhas bielas dispoñen dunha cabeza con conexión oblicua, facilitando o acceso durante a montaxe e desmontaxe do motor.

|  |  |
| --- | --- |
| Control de autoridades | 
* Wd: Q221539
* EBID: ID
* GEC: 0084371
* GND: 4399678-4
* MAG: 189441244

 |
Cualifícase de **bustrófedon** (do grego βουστροφηδόν *bustrophêdón*, de βοῦς *bũs* «boi» e στροφή *strophế* «*acción de xirar*»; en grego a palabra é un adverbio, pero en galego adáptase como substantivo) o trazado dun sistema de escritura que muda alternativamente de sentido de liña en liña, ao xeito dun boi ao arar os sulcos no campo, de dereita a esquerda e logo de esquerda a dereita. Moitas veces, o *ductus* das letras invértese ao cambiar de sentido; por exemplo, a letra Є trazada de esquerda a dereita volveríase Э de dereita a esquerda.

Escribíronse en bustrófedon principalmente estadios antigos de escritura que despois se fixaron nun sentido preciso: o grego, por exemplo, ao principio escribiuse de dereita a esquerda, como o fenicio de onde xurdiu, logo en bustrófedon e finalmente de esquerda a dereita. O paso polo bustrófedon marca, pois, unha dúbida. O alfabeto etrusco funciona ás veces así. As taboíñas rongo-rongo da Illa de Pascua están escritas en bustrófedon inverso: lese a primeira liña da esquerda cara á dereita, logo faise virar a taboíña 180°, lese igualmente a segunda liña da esquerda cara á dereita, e así sempre.

Exemplo de texto grego arcaico en bustrófedon
---------------------------------------------

Inscrición de Sigeion, *circa* 550-540 antes da nosa era (British Museum, número de inventario *BM GR 1816.6-10.107*) : 

| Inscrición en bustrófedon | Texto normalizado | Interpretación |
| --- | --- | --- |
|  | ΦΑΝΟΔΙΚΟ
ΕΜΙΤΟΡΜΟΚ
ΡΑΤΕΟΣΤΟ
ΠΡΟΚΟΝΝΗ
ΣΙΟΚΡΗΤΗΡ
ΑΔΕ:ΚΑΙΥΠΟΚ
ΡΗΤΗΡΙΟΝ:Κ
ΑΙΗΘΜΟΝ:ΕΣΠ
ΡΥΤΑΝΗΙΟΝ
ΕΔΩΚΕΝ:ΣΥΚΕ
ΕΥΣΙΝ | Φανοδίκο
ἐμὶ τὀρμοκ-
ράτεος το͂
Προκοννη-
σίο κρητῆρ-
α δὲ καὶ ὐποκ-
ρητήριον κ-
αὶ ἠθμὸν ἐς π-
ρυτανήιον
ἔδωκεν Συκε-
εῦσιν. |

***Nota bene*:** a inscrición preséntase en dous alfabetos e dialectos: xónico e despois ático (co alfabeto epicórico local); o exemplo dado so recolle o texto escrito en xónico (de onde o emprego de η onde o ático tería ᾱ), coas letras actuais e non as do documento orixinal. En efecto, ao datar este de antes da reforma de -403 (adopción dun alfabeto oficial lixeiramente diferente dos usos locais), non segue tampouco a ortografía clásica: ο, por exemplo, serve para notar a vogal /ọ̄/ (longo e pechado), que despois se transcribirá ου (Φανοδίκο = Φανοδίκου etc.).

O texto epigráfico significa: «Eu son [a estela] de Fanódico, [fillo] de Hermócrates, [fillo] de Proconeso, e el deu aos Sixeenses unha vasilla para o viño co seu soporte así como un pasador, [depositados] no pritaneo».

Artigos relacionados
--------------------

|  |  |
| --- | --- |
|  | Commons ten máis contidos multimedia sobre:  ***Bustrófedon*** |

* Estéquedon
* Alfabeto grego

|  |  |
| --- | --- |
| Control de autoridades | 
* Wd: Q194233
* AAT: 300263327
* BRE: 1890567
* EBID: ID
* GEC: 0086669
* MAG: 121726456

 |
**Bornito de Sousa Baltazar Diogo**, nado en Quéssua, Provincia de Malanje o 23 de xullo de 1953, é un político angolano. Actualmente ocupa o cargo de Vicepresidente de Angola. Foi candidato a vicepresidente para o MPLA nas eleccións xerais de 2017, xunto con João Lourenço e membro da Asemblea Constituínte dende 2010. Xurou oficialmente o seu cargo como Vicepresidente o 26 de setembro de 2017.

Traxectoria
-----------

De Sousa naceu no concello de Quéssua. O seu pai, Job Baltazar Diogo, foi mestre de escola primaria, e tradutor kimbundu-portugués. Foi encarcerado pola axencia de seguridade portuguesa, PIDE-DGS. A súa nai, Catarina Manuel Simão Bento "Katika", era ama de casa.

Estudou na Escola Primaria "Amor e Alegría", na Misión Metodista de Quéssua en Malanje e na Escola da Igrexa Metodista Unida en Luanda. Tamén asistiu ó Liceo Nacional Salvador Correia de Sá e Benevides en Luanda. Obtivo unha licenciatura en dereito da Universidade Agostinho Neto e unha licenciatura en ciencias da Escola Superior do Partido.

Carreira política
-----------------

Comezou como militante do MPLA en Luanda (distrito de Marçal) á idade de 16 anos, en 1969, influenciado polos acontecementos que sucedían no veciño Congo, o arresto do seu pai, Job Baltazar Diogo, e o seu tío materno, o Luís Micolo. Foi encarcerado na prisión de San Pablo en Luanda e São Nicolau (actual Cabo Verde) polo PIDE dende xaneiro de 1971 até maio de 1974. Foi liberado en maio de 1974 despois da revolución do 25 de abril, xunto co seu irmán, o xeneral Baltazar Diogo Cristóvão. Comezou a súa carreira servindo como o primeiro Secretario Nacional da JMPLA. En 1976, converteuse no comisario político das Forzas Armadas de Angola.

Foi o presidente da Comisión Constitucional da Asemblea Nacional, que se encargou de redactar a constitución angolana de 2010. Tamén foi presidente do Grupo Parlamentario do MPLA até febreiro de 2010, cando foi nomeado Ministro de Administración Territorial o 2 de febreiro de 2010, e foi reelixido para o cargo o 1 de outubro de 2012, despois das eleccións de 2012.

Vida persoal
------------

Está casado con Maria José Rodrigues Ferreira Diogo. Teñen 4 fillas: Nhenze Mpasi Diogo Mendes, Njolela Chili Diogo, Djamila do Carmo Diogo e Naulila Katika Diogo Graça.

Notas
-----

1. ↑
2. ↑  "Bornito de Sousa Baltazar Diogo". Portal Oficial do Governo de Angola. Arquivado dende o orixinal o 13 de outubro de 2016. Consultado o 06 de febreiro de 2019.
3. ↑  "Angola: Presidente da República nomeia novo executivo e vice-presidente". SAPO. Arquivado dende o orixinal o 16 de agosto de 2018. Consultado o 06 de febreiro de 2019.
4. ↑  "João Lourenço indicado como cabeça de lista do MPLA". Valor Económico.
5. ↑  "Bornito de Sousa passa mal e é transferido para Espanha". Angola-Onlien.net.

|  |  |
| --- | --- |
| Control de autoridades | 
* Wd: Q16336949
* WorldCat
* VIAF: 12149355
* LCCN: nr00039478

 |
**Dietrich Briesemeister,** nado o 12 de maio de 1934 en Altena, é un filólogo alemán especializado en filoloxía románica. A súa investigación céntrase na literatura neolatina en América Latina, España, Portugal, México, Perú e Colombia, así como as relacións culturais alemás e españolas entre os século XV e XX.

Traxectoria
-----------

Briesemeister estudou entre 1952 e 1959 filosofía e filoloxía románica, así como latín medieval en Tubinga, Rennes e Múnic. De 1959 até 1971 traballou na Biblioteca Estatal de Baviera, e máis recentemente como director da mesma. 

Entre 1971 e 1987 foi profesor de filoloxía románica na Universidade de Maguncia Johannes Gutenberg. Nesta universidade tamén foi o director do instituto de lingua e cultura española e portuguesa no departamento de lingüística aplicada en Germersheim.  

De 1987 até 1999 foi o director do Instituto Ibero‐Americano na Fundación Patrimonio Cultural Prusiano e catedrático de filoloxía iberorrománica na Universidade Libre de Berlín.

De 1999 a 2004 ensinou filoloxía iberorrománica na Universidade Friedrich Schiller de Jena. Tamén foi presidente da Asociación Alemá de Hispanistas entre 1995 e 1999, da que actualmente é membro horonario. En setembro de 2016 foi nomeado académico correspondente da Real Academia Española.

Notas
-----

1. 1 2 3 4 5  RAE (ed.). "Dietrich Briesemeister CV" (PDF). Consultado o 20 de xaneiro de 2018.
2. ↑  RAE (ed.). "Académicos correspondientes extranjeros". Arquivado dende o orixinal o 31 de marzo de 2018. Consultado o 20 de xaneiro de 2018.

Véxase tamén
------------

### Ligazóns externas

* Libros de e sobre Dietrich Briesemeister no catálogo da Biblioteca Nacional de Alemaña. *(en alemán)*
* Libros de Dietrich Briesemeister no catálogo da Biblioteca Estatal de Baviera. *(en alemán)*

|  |  |
| --- | --- |
| Control de autoridades | 
* Wd: Q1223698
* WorldCat
* VIAF: 112085935
* BAV: ADV10266946
* BIBSYS: 90315177
* BNE: XX1181842
* BNF: 12020099r
* CANTIC: a10809685
* CiNii: DA05911730
* DeutscheBio: 119154447
* Dialnet: 3506151
* FAST: 101204
* GND: 119154447
* ISNI: 0000 0001 1699 2516
* LCCN: n82144696
* NKC: kup19970000011034
* NTA: 067605117
* Persée: 173292
* PTBNP: 57332
* SUDOC: 02834717X

 |
| Asteridae |
| --- |
| *Campanula portenschlagiana* (Campanulaceae) |
| Clasificación científica |
| 

|  |  |
| --- | --- |
| Reino: | Plantae |
| División: | Magnoliophyta |
| Clase: | Magnoliopsida |
| Subclase: | **Asteridae** |

 |
| Ordes |
| * Gentianales
* Solanales
* Lamiales
* Callitrichales
* Plantaginales
* Scrophulariales
* Campanulales
* Rubiales
* Dipsacales
* Calycerales
* Asterales
 |

As astéridas (***Asteridae***) constitúen unha subclase dentro da clase *Magnoliopsida* (as dicotiledóneas), e son parte por tanto da división ou fío *Magnoliophyta* (as anxiospermas). Representan o clado máis apotípico (máis apartado do tipo orixinal, ou como se di indebidamente, 'máis evolucionado') das anxiospermas. O grupo orixinouse con toda probabilidade iniciado o Cenozoico, fará talvez uns 50 millóns de anos, e o seu éxito relaciónase coa coadaptación a insectos polinizadores. Presentan en xeral flores cigomorfas (de simetría bilateral), de corola soldada con lóbulos desiguais, estames epipétalos, e xineceo formado por dous carpelos soldados. As flores organízanse a miúdo en inflorescencias apertadas, como as espigas das Lamiaceae e as Plantaginaceae ou os capítulos das Compostas.

A composición das anxiospermas está sometida a vaivéns, polos rápidos avances actuais na investigación das relacións evolutivas. A comparación de certos xenes levou a incluír no grupo algunhas ordes morfoloxicamente menos avanzados, que se clasificaban antes na subclase Rosidae. Xeralmente acéptase que a subclase está formada por 11 ordes que inclúen unhas 60.000 especies, das cales 20.000 son membros da familia compostas.

Inflorescencia de escabiosa (*Knautia arvensis*, unha dipsacácea), visitada polo escaravello *Anastrangalia sequensi* (Coleoptera, Cerambycidae) e unha femia de *Nemophora metallica* (Lepidoptera, Incurvariidae) de cuxos ovos sairán larvas que se comerán as sementes

|  |  |
| --- | --- |
| Control de autoridades | 
* Wd: Q1259422
* MAG: 2781099847

 |

|  |  |
| --- | --- |
| Identificadores taxonómicos | 
* APNI: 215249
* EOL: 2515513
* Fossilworks: 54937
* ITIS: 29909
* Tropicos: 43000071

 |
Reconstrución do mapa da Ecúmene de Heródoto, circa 450 a. C.
A **ecúmene** (do grego οἰκουμένη, *oikouménē*, «terra habitada») é o conxunto do mundo coñecido por unha cultura. Xeralmente distínguese como aquela porción da Terra permanentemente habitada, en contraposición ao anecúmene ou áreas deshabitadas ou temporalmente ocupadas.

Historia do termo
-----------------

Durante o período helenístico, *ecúmene* facía referencia á parte da Terra que estaba habitada, xa fose por toda a humanidade ou só por unha parte desta. Con frecuencia referíase ás terras habitadas polos gregos, excluíndo aquelas que estaban ocupadas polos bárbaros. Co dominio de Roma, *ecúmene* empregouse xeralmente para aludir ao Imperio na súa totalidade. 

No Novo Testamento o termo pode facer referencia tanto ao mundo actual como ao futuro reino de Cristo. Na literatura do Imperio Romano de Oriente reflíctese o uso grecorromano, pero por influencia do cristianismo inclúese aos pobos fóra do dominio imperial onde hai igrexas ou comunidades cristiás.

Esta acepción de Ecúmene foi incorporada polo uso eclesiástico; por iso, os concilios de toda a Igrexa foron chamados ecuménicos e o Patriarca de Constantinopla tivo o título de *Patriarca ecuménico*. Esta alusión á universalidade é a raíz do moderno concepto de ecumenismo.

*Ecúmene* na ficción
--------------------

* J. R. R. Tolkien describiu o seu concepto de Terra Media como o equivalente do que os gregos chamaban *ecúmene*: o lugar en que vivían os homes.[]
* Na serie de novelas de ciencia ficción *Os príncipes demo*, escrita por Jack Vance, o termo *Oikumene* refírese aos mundos da galaxia habitados por seres humanos.
* Na man esquerda da escuridade e outras obras relacionadas de Ursula K. Le Guin, o Ekumen é unha sorte de confederación de mundos habitados, unidos por comunicación instantánea, pero separados pola viaxe máis lenta que a luz.
* Na triloxía *A idade de ouro* de John C. Wright, a Ecúmene Dourada é unha unidade política que abarca parte do Sistema Solar.
* No universo de Halo, a *ecúmene* é a forma de afiliación política dos Forerunner.

Notas
-----

1. ↑  "ecúmene". *digalego.xunta.gal*. Consultado o 17 de agosto de 2021.

Véxase tamén
------------

### Outros artigos

* Anecúmene

|  |  |
| --- | --- |
| Control de autoridades | 
* Wd: Q838988
* EBID: ID
* GEC: 0100238
* MAG: 2778742894

 |
**dig** (*Domain Information Groper*) é un comando utilizado na xestión de redes para facer peticións a servidores DNS. Úsase nos sistemas operativos con núcleo Linux, aínda que tamén é posíbel executalo nos sistemas Windows. A sintaxe máis utilizada (pódense engadir ou quitar parámetros) é:

`dig @IP dominio tipo`

onde @IP é a IP do servidor DNS ao que se lle fai a consulta, dominio é o dominio sobre o que se solicita a información e tipo é o tipo de consulta. Por exemplo, se solicitamos información sobre «gl.wikipedia.org» obtemos:

```
 $ dig gl.wikipedia.org

 ; <<>> DiG 9.3.2 <<>> gl.wikipedia.org
 ;; global options: printcmd
 ;; Got answer:
 ;; ->>HEADER<<- opcode: QUERY, status: NOERROR, id: 56546
 ;; flags: qr rd ra; QUERY: 1, ANSWER: 3, AUTHORITY: 0, ADDITIONAL: 0

 ;; QUESTION SECTION:
 ;gl.wikipedia.org. IN A

 ;; ANSWER SECTION:
 gl.wikipedia.org. 1288 IN CNAME rr.wikimedia.org.
 rr.wikimedia.org. 593 IN CNAME rr.knams.wikimedia.org.
 rr.knams.wikimedia.org. 3593 IN A 145.97.39.155

 ;; Query time: 55 msec
 ;; SERVER: 212.185.252.73#53(212.185.252.73)
 ;; WHEN: Wed Mar 14 17:09:47 2007
 ;; MSG SIZE rcvd: 100

```

Notas
-----

1. ↑  BIND9. "dig" (en inglés). Arquivado dende o orixinal o 03 de marzo de 2017. Consultado o 05 de decembro de 2019.
2. ↑  Herrero, S. "Dig, ping y traceroute". *Soporte Cloud Services*. Arquivado dende o orixinal o 05 de febreiro de 2017. Consultado o 4 de febreiro de 2017.
3. ↑  pc actual. "Consulta servidores DNS fácilmente con la ayuda de Dig". Consultado o 4 de febreiro de 2017.
4. ↑  Deveriya, A. (2005). *Network Administrators Survival Guide* (en inglés). Cisco Press. p. 95. ISBN 9780133798739. Consultado o 4 de febreiro de 2017.

|  |  |
| --- | --- |
| Control de autoridades | 
* Wd: Q285726
* MAG: 16654397

 |
O **binapacril** é un acaricida, que ten no dinoseb a súa base estrutural. A súa fórmula química é {\displaystyle C\_{15}H\_{18}N\_{2}O\_{6}}.

Características
---------------

Usábase principalmente contra os ácaros nos frutais ata que se prohibiu internacionalmente a produción, uso e comercialización de todos os produtos de protección de plantas que conteñan binapacril, non obstante permítese o uso do produto químico para a investigación ou propósitos de laboratorio en cantidades menores de 10 kg. É un posible carcinóxeno e de efecto fetotóxico. A substancia pódea absorber o corpo ao inhalar os seus aerosois, a través da pel e por inxesta, afectando ao metabolismo, provocando nunha temperatura corpórea e suoración. O binacril é moi tóxica para os organismos acuáticos.

Notas
-----

1. ↑  Lucila Candela *Plaguicidas: Aspectos ambientales, analíticos y toxicológicos*. Universitat Jaume I, 1998, páxina 279
2. ↑  György Matolcsy et al: *Pesticide Chemistry*. Elsevier, 1988, páxina 323

Véxase tamén
------------

### Ligazóns externas

* Ficha do binapacril no IPCS *(en inglés)*
A **enxeñaría naval e oceánica** ocúpase do deseño, planificación, proxecto e construción de todo material flotante, como poden ser buques ou plataformas petrolíferas.

Historia e características
--------------------------

A enxeñaría naval abrangue as funcións de enxeñaría incluíndo o proxecto creativo do buque e artefactos flotantes, a investigación aplicada, o desenvolvemento técnico nos campos de deseño e construción e a administración dos centros de produción de material flotante (estaleiros). Así como tamén do mantemento e reparación destes.

En España e ata o século XVIII eran chamados "construtores". A partir de 1770 apareceron os "enxeñeiros de mariña" (ou "hidráulicos"), posteriormente o termo acabou en "enxeñeiros navais".

|  |  |
| --- | --- |
|  | Wikimedia Commons ten máis contidos multimedia na categoría:  ***Enxeñaría naval***  |

---

|  |  |
| --- | --- |
|  |  *Este artigo é, polo de agora, só un bosquexo. Traballa nel para axudar a contribuír a que a Galipedia mellore e medre.* |

---


|  |  |
| --- | --- |
| Control de autoridades | 
* Wd: Q118291
* AAT: 300161360
* BNCF: 21034
* EBID: ID
* JSTOR: marine-engineering
* MAG: 199104240

 |
Para outras páxinas con títulos homónimos véxase: Balbina López.

**Balbina López Somoza**, nada en Eiré (Pantón) en 1910 e finada no Saviñao o 16 de xullo de 1985, foi unha farmacéutica galega.

Traxectoria
-----------

Era filla dun labrego e dunha ama de casa. Foi interna no colexio das Calasancias de Monforte de Lemos, máis tarde pasou a Ourense e, en 1928, principou e culminaría (1934) os seus estudos de Farmacia na Universidade de Santiago, tras a reforma legal de 1910 que lles permitía ás mulleres o acceso libre á Universidade en España e converteuse nunha das primeiras científicas luguesas.

En 1937 comprou a súa primeira farmacia en Ferreira. En 1939 trasladouse a Escairón, onde abriu unha farmacia; de igual maneira, habilitou un local de emerxencias para a poboación da montaña en Currelos.

Marchou a Madrid aprender Análise e, á volta, exerceu como inspectora farmacéutica municipal, analizando a auga da traída de Escairón.

Vida persoal
------------

Casou con Manuel Alfonso Núñez, pai de dúas fillas dun matrimonio anterior e co que tería un único fillo (tamén Manuel). Foi unha entusiasta das viaxes, e coñeceu Xapón, o Brasil e diversos países de Europa.

Está soterrada no cemiterio municipal do Saviñao.

Recoñecementos
--------------

Foi nomeada Muller Pioneira Farmacéutica no IV Certame Mulleres de Lemos, organizado polo colectivo Lemos Le.

Notas
-----

1. ↑  *La Voz de Galicia*, 17-7-1985, p. 42.
2. ↑  *Homenaxe a unha farmacéutica pioneira do Saviñao e Pantón*, *La Voz de Galicia*, 10 de marzo de 2017.
3. ↑  Pintos Barral, Xoana (2015). *As mulleres nos estudos experimentais na Universidade de Santiago: 1910-1960*.
4. ↑  Fernández (2021)

Véxase tamén
------------

### Bibliografía

* Fernández García, Isabel (2021). Pioneiras de Ciencias de Lugo. Editorial: Asociación Colectivo Egeria ISBN: 978-84-09-31713-4

### Ligazóns externas

* Fernández García, María Isabel (2016). "Científicas lucenses do século XIX e comezo do XX: as primeiras universitarias de Ciencias de Lugo". *Lucensia: miscelánea de cultura e investigación* **27** (53): 31–64. ISSN 1130-6831.
* Núñez Álvarez, Lucía. MULLERES DE LEMOS: Balbina López Somoza, unha muller para o 8 de marzo [presentación ppt].
* *O colectivo Lemos Le homenaxeou á farmacéutica do Saviñao Balbina López Somoza no IV Certame Mulleres de Lemos*, na páxina web Encomún.es.
**Ernst Vettori**, nado o 25 de xuño de 1964 en Absam (Tirol), é un antigo saltador de esquí austríaco.

Traxectoria
-----------

Vettori gañou o Torneo dos Catro Trampolíns dúas veces, en 1985/1986 e 1986/1987 e a competición de salto do Festivalde Ski de Holmenkollen en 1986 e 1991. Nas Olimpiadas de Inverno de 1992 gañou un ouro en trampolín curto e prata en competición por equipos.

Nos Campionatos de Esquí Nórdico conseguiu un ouro en 1991 en trampolín grande por equipos, prata en trampolín grande por equipos en 1985 e bronces en trampolín grande individual en 1987 e por equipos en 1987 e 1993.

Vettori recibiu a medalla Holmenkollen en 1991, compartida con Vegard Ulvang, Trond Einar Elden e Jens Weissflog).

De 1995 a 1999 foi xunto con Dirk Thiele comentarista das transmisións de salto de esquí de Eurosport e desde 1999 é director de mercadotecnia da Federación de Esquí Austríaca.

|  |  |
| --- | --- |
| Control de autoridades | 
* Wd: Q455791
* Munzinger: 01000001083
* FIS: 64057
* Sports Reference: ernst-vettori-1

 |
**Ernst Julius Öpik**, nado o 23 de outubro de 1893, en Kunda, Estonia, e finado o 10 de setembro de 1985, en Bangor, Irlanda do Norte, foi un astrónomo e astrofísico estoniano. Traballou durante gran parte da súa vida (1948-1981) no Armagh Observatory de Irlanda do Norte.

Öpik estudou na Universidade de Moscova, e especializouse no estudo de corpos celestes distantes, como asteroides, cometas e meteoroides. Completou o seu doutoramento na Universidade de Tartu. En 1922 predixo que en Marte habería unha chea de cráteres moito antes de que se comprobara mediante sondas espaciais. En 1932 postulou unha teoría acerca das orixes dos cometas no noso sistema solar. El cría que estes cometas orbitaban nunha nube que se encontraba máis aló da órbita de Plutón. Esta nube coñeceríase máis tarde como a nube de Oort. Tamén inventou a *rocking camera*, que permite determinar a velocidade á que entran os meteoros na atmosfera. Foi o primeiro en calcular a densidade dunha anana branca (40 Eri B) en 1915, e en determinar a distancia exacta dun obxecto intergaláctico (Andrómeda), en 1922. En 1944, Öpik deixou o seu país natal debido ao medo da inminente entrada do exército vermello en Estonia. Viviu en Alemaña como refuxiado, e exerceu como reitor na Universidade do Báltico para refuxiados. En 1948, o Armagh Observatory ofreceulle un posto de traballo que Ernst no dubidou en aceptar. Tamén formulou a Teoría do Universo Pulsante.

En 1975 recibiu a Medalla de Uuro da Royal Astronomical Society, en 1976 foille concedida a Medalla Bruce, e en 1960 outorgóuselle a Medalla J. Lawrence Smith. O asteroide (2099) Öpik foi chamado así na súa honra.

Véxase tamén
------------

### Ligazóns externas

* Sonoma State University
* Armagh Observatory. Biografía de Ernst ÖpikArquivado 28 de agosto de 2015 en Wayback Machine.
* Evening Standard (Londres); "Lembit and his Very Cheeky Family"

|  |  |
| --- | --- |
| Control de autoridades | 
* Wd: Q318126
* WorldCat
* VIAF: 8469460
* BAV: ADV10974964
* BIBSYS: 8032201
* BNF: 108391567
* DeutscheBio: 12959315X
* EBID: ID
* FAST: 95060
* GND: 12959315X
* ISNI: 0000 0000 8087 9828
* LCCN: n82090818
* NNDB: 000171566
* NTA: 14855587X
* OBP: ID
* SNAC: w6vf0fxj
* SUDOC: 132627248
* zbMATH: opik.ernst-j

 |
**Bárbara Reyzábal González-Aller**, nada en Madrid o 28 de marzo de 1982, máis coñecida como **Barei**, é unha cantante española. Foi a representante de España no Festival de Eurovisión 2016 coa canción "Say Yay!".

Traxectoria
-----------

### 2013-2015: Segundo álbum de estudio 'Throw The Dice'

Fortemente influenciada polo pop británico e estadounidense, o funk e soul, Barei comezou a forxar novas composicións. Partindo desde os seus novos ángulos musicais e perspectivas, o seu segundo single "*Another´s Life*" significou a continuidade dos fitos que unen a vida dunha persoa. O desafío "*Single a Single*" permitiu que o seu público tivese unha relación máis próxima ás súas loitas, e compartir con ela os seus triunfos e aprendizaxe. "Another’s Life" alcanzou o Top 30 da lista de iTunes das cancións máis populares, e o seu videoclip en Youtube (que chegou a máis de 600.000 reproducións) foi titulado como un dos lanzamentos máis importantes da escena musical española.

### 2016-presente: Candidata a representar a España en Eurovisión 2016

O 29 de decembro de 2015, RTVE anuncia que Barei é unha dos 6 candidatos para representar a España no Festival de Eurovisión 2016 que terá lugar en Estocolmo en maio de 2016. O 19 de xaneiro de 2016, déronse a coñecer fragmentos das 6 cancións candidatas a representar a España. A canción de Barei é Say Yay!, composta por ela mesma, Rubén Villanueva e Víctor Púa. Say Yay! é un *up tempo* en inglés e que presenta unha tendencia cara ao soul. O 1 de febreiro de 2016 ás 22:30 en La 1, tivo lugar a gala de selección do representante, chamada *Objetivo Eurovisión* e presentada por Anne Igartiburu, que contou con xurado nacional, internacional e televoto. Barei gañou a gala *Objetivo Eurovisión* con 114 puntos.

Barei acabou no posto 22 no Festival de Eurovisión 2016 celebrado o 14 de maio, cun total de 77 puntos, 67 do xurado e 10 de televoto.

Discografía
-----------

### Álbums de estudio

* Billete Para No Volver (2011)
* Throw The Dice (2015)

### Singles

* Foolish Nana (2013)
* Throw the Dice (2015)
* You Fill Me Up (2015)
* Another's Life (2015)
* Time To Fight (2015)
* Say Yay! (2016)

Notas
-----

1. ↑
2. ↑  Barei, posto 22 en Eurovisión 2016, empeora a Edurne

Véxase tamén
------------

### Outros artigos

* España no Festival de Eurovisión

### Ligazóns externas

* Páxina oficial Arquivado 02 de febreiro de 2016 en Wayback Machine.

|  |  |  |
| --- | --- | --- |
| Predecesor:***"Amanecer"* Edurne** | **España no Festival de Eurovisión**2016 | Sucesor:***"Do It for Your Lover"* Manel Navarro** |

|  |  |
| --- | --- |
| Control de autoridades | 
* Wd: Q22008791
* WorldCat
* VIAF: 172154674
* BNE: XX5107741
* Discogs: 4543899
* IMDb: nm7757296
* ISNI: 0000 0001 1842 4299
* MusicBrainz: ID

 |
A **enxeñaría química** é a rama da enxeñaría na que se aplican os principios fundamentais da física, a química e a bioloxía para proxectar, construír e operar sistemas de conversión de materias químicas en produtos finais.

As súas ramas principais son o control de procesos que, coma o seu nome di, controla os procesos químicos industriais, a enxeñería medioambiental, que trata os residuos sólidos, a contaminación medioambiental etc, e a biotecnoloxía, que se encarga de transformar xeneticamente os seres vivos en beneficio do home.

É similar e en moitos aspectos equivalente á química industrial.

Véxase tamén
------------

### Ligazóns externas

* Colexio Oficial de Enxeñeiros Químicos de Galicia (COEQGa)

|  |  |
| --- | --- |
| Control de autoridades | 
* Wd: Q83588
* AAT: 300054480
* BNCF: 33560
* BNE: XX5303448
* BNF: 11958193x
* EBID: ID
* FAST: 852893
* GND: 4349723-8
* JSTOR: chemical-engineering
* LCCN: sh85022900
* MAG: 42360764
* NDL: 00564422
* NKC: ph114234
* PSH: 6384

 |

|  |  |
| --- | --- |
| Identificadores | 
* MeSH: D002616

 |

---

|  |  |
| --- | --- |
| Este artigo tan só é un bosquexo |  *Este artigo sobre química é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---